

	
PROJEKTNI ZADATAK

za izradu Glavnog projekta elektroenergetskih instalacija rezervnog agregatskog napajanja za rashladno-skladišni prostor u objektu hladnjače  u “Luka Bar” AD

I. CILJEVI I SVRHA IZRADE PROJEKTA

U cilju stvaranja uslova za rezervno napajanje rashladno-skladišnih prostora hladnjače  “Luka Bar” AD, potrebno je realizovati radove izgradnje niskonaponske (0.4 kV) elektronergetske infrastrukture, koji podrazumijevaju:
· nabavku, isporuku i montažu dizel-električnog agregata minimalne snage 600 kVA (PRP);
· nabavku, isporuku i instalaciju sistema za automatsku izmjenu izvora napajanja (razvodnog ormara sa ATS blokom sa kompaktnim prekidačima, sistemom električne i mehaničke blokade, kontrolerom i napojnom pločom i ostalom opremom za automatsku izmjenu izvora napajanja);
· izradu spojnih veza od razvodnog ormara ATS bloka do mrežnog napajanja (niskonaponskog izvoda u trafostanici) i dizel-električnog agregata, kao i povezivanje postojećeg napojnog kabla (kablova) sa razvodnim ormarom ATS bloka.
Napomena: Razvodni ormar sa ATS blokom i opremom za automatsku izmjenu izvora napajanja postaviti na poziciji (odnosno u neposrednoj blizini) izlaza iz trafostanice postojećih napojnih kablova za napajanje glavnog ormara rashladno-skladišnog prostora lučke hladnjače.

Sastavni dio Projektnog zadatka je i grafička dokumentacija, koja uključuje situacioni plan i jednopolnu šemu NN postrojenja u napojnoj trafostanici.
Maksimalno vršno opterećenje rashladno-skladišnih prostora lučke hladnjače je 350 kW.


II. OPŠTI PODACI

	Investitor:		
	“Luka Bar” AD - Bar

	
	

	Naziv objekta:	
	niskonaponska elektroenergetska infrastruktura rezervnog agregatskog napajanja za rashladno-skladišni prostor lučke hladnjače

	
	

	Mjesto gradnje:	
	hladnjača „Luka Bar” AD

	
	

	Početak elektromontažnih radova:
	2023.g.

	Stavljanje u pogon:
	2023.g.


	
III. PREDMET PROJEKTNE DOKUMENTACIJE - OBIM IZGRADNJE
III.1. PRIKLJUČAK PLANIRANE ELEKTROENERGETSKE INFRASTRUKTURE
Priključak planirane elektroenergetske infrastrukture rezervnog agregatskog napajanja rashladno-skladišnih prostora lučke hladnjače je u trafostanici TS 10/0,4kV, 2x630kVA+400kVA, “TS br.1” (interna oznaka u lučkom elektroenergetskom sistemu).
Srednjenaponski dio u navedenoj trafostanici je kompaktno metalom oklopljeno postrojenje tipa "Ring Main Unit" (RMU), u kojem su rasklopna oprema i sabirnice izolovane gasom (SF6).
Niskonaponsko postrojenje 0.4 kV u “TS br.1” je komandno-razvodna tabla sa 9 polja, za razvod električne energije napona 0.4 kV, pristupačna sa prednje i zadnje strane (dimenzije polja su: širina 700mm, dubina 700mm i visina 2000mm)
U navedenoj trafostanici, u normalnim uslovima, u pogonu su dvije trafo-jedinice (jedna od 630 kVA i 400 kVA), čije je opterećenje, u normalnom pogonu, manje od 50% nominalnih kapaciteta. 
Postojeći niskonaponski izvod za napajanje rashladno-skladišnih prostora u hladnjači je izveden posredstvom kablovske veze 3 x PP41 4x240mm2, dužine po 45m, koji su položeni od NN postrojenja u trafostanici do glavnog razvodnog ormara (komandno-razvodne table u mašinskom prostoru u objektu hladnjače). 
Niskonaponski izvod je opremljen prekidačem DV1250, 1250A, 500V sa magnetno-termičkim okidačem 640-1000A i motorno-opružnim pogonom.

U cilju obezbjeđenja pouzdanog napajanja, neophodno je izvršiti kontrolu funkcionalnosti i provjeru usklađenosti podešenih zaštita postojećeg prekidača niskonaponskog izvoda za rashladno-skladišni prostor lučke hladnjače i zaštitnih uređaja novo-projektovane opreme. 

III.2. PLANIRANA ELEKTROENERGETSKA INFRASTRUKTURA
III.2.1. Dizel-električni agregat
U cilju obezbjeđenja pouzdanog i besprekidnog napajanja rashladno-skladišnih prostora lučke hladnjače, neophodno je planirati postavljanje i instalaciju dizel-električnog agregata, minimalne snage 600 kVA (PRP), koji će u slučajevima nestanka napajanja ili neodgovarajućeg kvaliteta napajanja (znatno smanjenje napona, odnosno velike naponske oscilacije), isključivati napajanje potrošača sa mreže i isto automatski prebacivati na agregatsko napajanje. Nakon povratka napona elektroenergetskog sistema, koji po iznosu i kvalitetu mora biti unutar granica podešenja, automatski se isključuje napajanje sa agregata i prelazi se na napajanje iz mreže.
Kao rezervni izvor električne energije, predvidjeti dizel agregat, minimalne snage 600kVA – prime power (uz napomenu da se dimenzionisanje agregata vrši u odnosu na potrebu obezbjeđenja rezervnog napajanja za punu snagu planirane potrošnje uz ostavljanje rezerve u iznosu od min.30%), sa mogućnošću automatskog uključenja (isti se isporučuje bez ATS). 
Orijentaciona pozicija postavljanja agregata je data u grafičkoj dokumentaciji (Prilog 1).
Agregat treba da bude smješten u odgovarajućem zvučno izolovanom kontejneru čija je konstrukcija otporna na uticaj blizine mora. Kućište – kontejner mora biti zvučno izolovan.
Rezervoar za gorivo mora imati dovoljnu zapreminu za neprekidan rad u trajanju od 10h pri 75% punog opterećenja. Osnovni pogonski sklopovi (dizel motor i generator) moraju biti proizvod renomiranog proizvođača, koji ima servisnu službu organizovanu u Crnoj Gori.
Dizel agregat se postavlja na prethodno pripremljenu AB podlogu sa  otvorima za uvođenje kablova i postavljanje odgovarajućih cijevi.

III.2.2 Razvodni ormar ATS bloka sa opremom za automatsku izmjenu izvora napajanja
Automatski sistem izmjene izvora napajanja (mreža/agregat) planirati kao daljinski upravljivi prekidački sklop sa sopstvenom automatikom i električnim i mehaničkim međublokadama, koji će biti instalirani i montirani u odgovarajućem razvodnom ormaru, koji treba pozicionirati u skladu sa grafičkom dokumentacijom (Prilog projektnog zadatka).
Mjesto pozicioniranja razvodnog ormara automatske izmjene izvora napajanja uskladiti sa pozicijom izlaza iz trafostanice napojnih kablova instalacije rashladno-skladišnih prostora, kako bi se izvršilo njihovo uvođenje, sa donje strane, u razvodni ormar. 
Planirani razvodni ormar treba da bude metalni slobodnostojeći, koji se montira na betonskom temelju,  za uvod kablova po principu "ulaz-izlaz" sa donje strane, kroz poseban otvor u temelju ormara, orijentacionih dimenzija 1000x600x2000mm (š x d x v), stepena zaštite IP 65, otpornošću na udar IK 10 i UV zrake i sa vratima i bravom za zaključavanje,  u koji će biti ugrađena i povezana sledeća oprema:
1. ATS blok sa dva kompaktna prekidača 1250 A, 3P, koji sadrže sledeće elemente:
· elektronska zaštitna jedinica sa mogućnošću očitavanja struje i snage i zaštitnim funkcijama od preopterećenja i od kratkog spoja (trenutna i zaštita sa podešavanjem kašnjenja prorade);
· fabrički zadnji vertikalni priključci za priključenje tri kabla po fazi;
· MCH motorni pogon;
· okidače za uključenje i isključenje;
· kontakt spreman za uključenje;
· po dva ON i OF pomoćna kontakta.
2. Sistem za mehaničku međublokadu sa dvije bočne ploče i spojnom sajlom.
3. Sistem električne međublokade tj. uređaj za električno blokiranje sa osiguranjem vremenskog kašnjenja i sa fabričkim ožičenjem prekidača i sistema električnih međublokada, kao i sa konektorskim završecima ožičenja i konektorskim priključcima na uređajima.
4. Upravljačka jedinica (kontroler) sa mogućnošću sa mogućnošću automatskog načina rada, rada glavnog napajanja, rada rezervnog napajanja, isključenja glavnog i rezervnog napajanja, nadzora glavnog napajanja i automatske zamjene, upravljanja startom generatora, odgođenog zaustavljanja generatora, uključenja rezervnog napajanja u slučaju nestanka jedne faze, simulacije nestanka glavnog napajanja, test startera, signalizacije stanja prekidača i prorade zaštite, signalizacije automatskog načina rada, namjernog prebacivanja na rezervno napajanje, podešavanja maksimalnog vremena početka rada rezervnog napajanja i izbora nadzora jedne ili tri faze glavnog napajanja.
5. Napojna ploča sa mogućnošću zaštite upravljačke jedinice, upravljanja uključenjem/isključenjem prekidača pomoću dva kontaktora i priključkom upravljačkih jedinica.
Pored osnovne navedene opreme, u razvodnom ormaru automatske izmjene izvora napajanja planirati i ugradnju grijača sa termostatom, odvodnika prenapona, automata za zaštitu, unutrašnje rasvjete, jedne monofazne i jedne trofazne priključnice, odgovarajućih sabirnica, rednih stezaljki, natpisnih pločica, ožičenja, kao i ostali sitni i montažni materijal.
Planirati odgovarajući rezervni prostor u razvodnom ormaru za izmjenu napajanja (RO-M/A) u cilju stvaranja uslova za priključenje još prioritetnih potrošača (u skladu sa kapacitetom agregata).
III.2.3. Kablovski razvod
Napajanje od TS 10/0,4kV, 2x630kVA+400kVA, „TS br.1“ do glavnog razvodnog ormara (GRO)  rashladno-skladišnog prostora lučke hladnjače je izvedeno kablovima 3 x PP41 4x240mm2, dužine po 45m (vidjeti prilog 1 - Situacioni plan).
Izvršiti demontažu priključka postojećih napojnih kablova sa NN izvoda u trafostanici, njihovo skraćivanje, izvođenje kablovskih završetaka i priključak u razvodnom ormaru sistema automatske izmjene napajanja.
Spojne veze  mrežnog napajanja, agregata i ATS uređaja izvesti odgovarajućim jednožilnim kablovima (npr.  3 x PP00-A 4x1x240mm2 ili 3 x XP00-A 4x1x240mm2 ili sličnim u PVC cijevima fi160mm), pri čemu je, na osnovu proračuna u projektnoj dokumentaciji, potrebno dokazati da kablovi omogućavaju prenos snage agregata uz uzimanje u obzir uslova polaganja.
Radovi izrade spojnih veza između agregata i razvodnog ormara za izmjenu izvora napajanja (ATS ormar) uključuju i izvođenje građevinskih radova za polaganje kablovske infrastrukture, koje čine: dvostrano rezanje betonske podloge, ručni iskop kablovskog rova, isporuka pijeska, postavljanje upozoravajućih traka i oznaka, snimanje trase kabla, postavljanje PVC cijevi fi 160mm, eventualna izrada betonskog kablovskog okna na mjestu izlaska postojećih napojnih vodova iz trafostanice.
Planirati i odgovarajuće kablove za signalizaciju napojnog stanja, grijač agregata i slično.

III.3. REDOSLED IZVOĐENJA RADOVA
U cilju minimiziranja vremena beznaponskog stanja objekta lučke hladnjače, radove izvesti tako da se, u prvom koraku, izvrše svi radovi koji se mogu izvoditi bez potrebe za isključenjem napajanja objekta, a u koje spadaju:
· postavljanje i montaža agregata na pripremljenom betonskom postolju,
· trasiranje kablovskih veza sa agregatom, rezanje asfalta, ručni iskop i priprema za polaganje spojnih kablova,
· ručni iskop na trasi postojećih napojnih kablova za hladnjaču,
· radovi postavljanja i montaže razvodnog ormara za izmjenu napajanja RO-M/A,...
Nakon završetka gorenavedene prve grupe radova, potrebno je, uz maksimalnu primjenu uporedog odnosno paralelnog  izvođenja, realizovati  radove koji podrazumijevaju rad u beznaponskom stanju objekta hladnjače: 
· presijecanje postojećih napojnih kablova i njihovo priključenje u razvodnom ormaru za izmjenu napajanja RO-M/A i
· povezivanje mrežnog napajanja tj. niskonaponskog izvoda u trafostanici i razvodnog ormara za izmjenu napajanja RO-M/A.
Maksimalno vrijeme isključenja napajanja hladnjače je ograničeno na 6h.
Protivpožarna zaštita
Predvidjeti propisanu protivpožarnu instalaciju i opremu za ovu vrstu objekata.
Zaštita na radu
Definisati opasnosti na izgradnji, održavanju i eksploataciji predmetnih objekata. Predvidjeti mjere i zaštitnu opremu saglasnovažećim propisima.
Ispitivanja
Projektom predvidjeti ispitivanje el. instalacije u svemu prema članu 192 i 193 (odnosno prema članovima 194 do 198) Pravilnika o teh.  normativima za el.instalacije niskog  napona (“Sl.list SFRJ”, br. 53/88, 54/88-ispr. i“Sl.list SRJ” br. 28/95)   sa  izdavanjem  svih atesta,  protokola   mjerenja  i   izradom  prateće dokumentacije.

IV. OBAVEZE PRI IZRADI GLAVNOG PROJEKTA
Realizacija projekta je predviđena po sistemu “ključ u ruke”. Ponuđači dostavljaju ponude na osnovu ovog Projektnog zadatka i neposrednog uvida na lokaciji objekta. Ponuda mora da sadrži jednopolnu šemu ponuđenog rješenja kao i detaljan opis radova i ponuđene opreme. Odabrani izvođač je u obavezi da uradi Glavni projekat u svemu u skladu sa ovim projektnim zadatkom.
Projekat mora biti urađen u skladu sa svim važećim propisima za izradu investiciono-tehničke dokumentacije.
Predvidjeti racionalnu dispoziciju opreme, koja omogućava tehnoekonomski optimalne radove i materijal za izgradnju.
Glavni projekat uraditi prema odredbama Zakona o planiranju prostora i izgradnji objekata (''Sl. list CG'', br. 64/17, 44/18, 63/18,  11/19, 82/20, 86/22 i 04/23“)  i Pravilnika o načinu izrade i sadržini tehničke dokumentacije za građenje objekata (''Sl. list CG'' broj 44/18 i 43/19”).
Ostali propisi, standardi, podloge i uslovi za projektovanie: 
· Zakon o energetici ("SI. list CG", br. 5/16, 51/17, 82/20 i 29/22);
· Zakon o zaštiti i zdravlju na radu ("Sl. list CG”, br. 34/14 i 44/18);
· Zakon o životnoj sredini  ("Sl. list CG”, br. 52/16 i 73/19);
· Zakon o standardizaciji ("Sl. list CG”, br. 13/08);
· Zakon o zaštiti i spašavanju („Službeni list CG” br. 13/07 , 05/08, 86/09, 32/11 i 54/16);
· Pravilnik o tehničkim normativima za električne instalacije niskog napona  (“Službeni list SFRJ“ br. 53/88, 54/88 – ispr. i “Službeni list SRJ“ 28/95);
· Pravilnik o tehničkim normativima za zaštitu niskonaponskih mreža i pripadajućih transformatorskih stanica ("Službeni list SFRJ" br. 13/78 i dopuna pravilnika “Službeni list SRJ“ br.37/95); 
· Pravilnik o tehničkim normativima za zaštitu elektroenergetskih postrojenja i uređaja od požara ("Sl. list SFRJ", br.74/90);
· Pravilnik o tehničkim mjerama za zaštitu objekata od atmosferskog pražnjenja ("Sl. list SRJ" br. 11/96)
· IEC standardi za predmetnu vrstu opreme; 
· Tehničke preporuke EPCG,
kao i drugi propisi, standardi i preporuke koji tretiraju predmet izrade projekta. 
Prije revizije, Glavni projekat je potrebno usaglasiti sa investitorom.

   INVESTITOR







